Document ID: 32003R0278

Κανονισμός (ΕΚ) αριθ. 278/2003 του Συμβουλίου
της 6ης Φεβρουαρίου 2003
για τη θέσπιση αυτόνομων και μεταβατικών μέτρων τα οποία αφορούν την εισαγωγή ορισμένων μεταποιημένων γεωργικών προϊόντων καταγωγής Πολωνίας
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Το πρωτόκολλο αριθ. 3 της ευρωπαϊκής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Πολωνίας, αφετέρου, στο εξής καλούμενη "ευρωπαϊκή συμφωνία με την Πολωνία"(1), προβλέπει δασμολογικές παραχωρήσεις για μεταποιημένα γεωργικά προϊόντα καταγωγής Πολωνίας. Το πρωτόκολλο αριθ. 3 τροποποιήθηκε από το πρωτόκολλο(2) προσαρμογής των εμπορικών πτυχών της ευρωπαϊκής συμφωνίας με την Πολωνία.
(2) Η διαδικασία έκδοσης απόφασης για την τροποποίηση του ανωτέρω πρωτοκόλλου προσαρμογής δεν ολοκληρώθηκε εγκαίρως ώστε να είναι δυνατή η έναρξη ισχύος της την 1η Ιανουαρίου 2003. Κατά συνέπεια, είναι αναγκαίο να προβλεφθεί η από την 1η Φεβρουαρίου 2003 αυτόνομη εφαρμογή των υπέρ της Πολωνίας παραχωρήσεων που έχουν εγκριθεί σε αυτό το πρωτόκολλο.
(3) Θα πρέπει να ανοιχθούν οι νέες ετήσιες ποσοστώσεις, όπως προβλέπονται στο παράρτημα, κατά την περίοδο από την 1η Φεβρουαρίου έως τις 31 Δεκεμβρίου 2003 και από την 1η Ιανουαρίου έως τις 31 Δεκεμβρίου των επόμενων ετών. Επιπλέον, θα πρέπει να διευκρινιστεί ότι οι εισαγωγές καταγωγής Πολωνίας πραγματοποιούμενες ήδη από την 1η Φεβρουαρίου 2003 κατ' εφαρμογή των δασμολογικών ποσοστώσεων που προβλέπονται στον κανονισμό (ΕΚ) αριθ. 2364/2002(3) πρέπει να θεωρούνται μέρος των νέων δασμολογικών ποσοστώσεων. Είναι σκόπιμο, για το σκοπό αυτό, να υπενθυμιστεί ότι η επιστροφή, κατά περίπτωση, των δασμών των εφαρμοζόμενων σε αυτές τις εισαγωγές τις πραγματοποιούμενες από την 1η Φεβρουαρίου 2003 θα γίνεται σύμφωνα με τις διατάξεις των άρθρων 878 και 898 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα(4).
(4) Θα πρέπει να προβλεφθεί ότι τις δασμολογικές ποσοστώσεις διαχειρίζονται οι αρχές της Κοινότητας και τα κράτη μέλη σύμφωνα με τον κανονισμό (ΕΟΚ) αριθ. 2454/93.
(5) Τα αναγκαία μέτρα για την εφαρμογή του παρόντος κανονισμού πρέπει να θεσπιστούν σύμφωνα με την απόφαση 1999/468/EΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(5),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Από την 1η Φεβρουαρίου 2003, τα μεταποιημένα γεωργικά προϊόντα καταγωγής Πολωνίας που περιλαμβάνονται στο παράρτημα αποτελούν αντικείμενο δασμολογικών παραχωρήσεων, σύμφωνα με τους όρους που αναφέρονται στο παράρτημα αυτό. Τα βασικά ποσά που λαμβάνονται υπόψη κατά τον υπολογισμό των μειωμένων γεωργικών στοιχείων (EAR) και των πρόσθετων δασμών οι οποίοι επιβάλλονται στις εισαγωγές από την Πολωνία στην Κοινότητα αναγράφονται στον πίνακα 4 του παραρτήματος.
Άρθρο 2
Οι ποσότητες εμπορευμάτων που αποτελούν αντικείμενο δασμολογικών ποσοστώσεων και έχουν τεθεί σε ελεύθερη κυκλοφορία από την 1η Φεβρουαρίου 2003 σύμφωνα με τον κανονισμό (ΕΚ) αριθ. 2364/2002 πριν από την έναρξη ισχύος του παρόντος κανονισμού συμπεριλαμβάνονται στις προβλεπόμενες στο παράρτημα ποσότητες.
Άρθρο 3
Αν η Πολωνία σταματήσει να εφαρμόζει τα αμοιβαία μέτρα υπέρ της Κοινότητας, η Επιτροπή μπορεί, σύμφωνα με τη διαδικασία που αναφέρεται στο άρθρο 5 παράγραφος 2, να αναστείλει την εφαρμογή των μέτρων που προβλέπονται στο άρθρο 1.
Άρθρο 4
Η Επιτροπή αναλαμβάνει τη διαχείριση των ετήσιων δασμολογικών ποσοστώσεων που αναφέρονται στον πίνακα 1 του παραρτήματος, σύμφωνα με τα άρθρα 308α,308β και 308γ του κανονισμού (ΕΟΚ) αριθ. 2454/93.
Άρθρο 5
1. Η Επιτροπή επικουρείται από την επιτροπή που αναφέρεται στο άρθρο 16 του κανονισμού (ΕΚ) αριθ. 3448/93 του Συμβουλίου(6).
2. Στις περιπτώσεις που γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.
Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.
3. Η επιτροπή θεσπίζει τον εσωτερικό κανονισμό της.
Άρθρο 6
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Φεβρουαρίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 6 Φεβρουαρίου 2003.

Labels: 3
18
6